CELEX: 32018D1037
Language: el
Date: 2018-07-20 00:00:00
Title: Εκτελεστική απόφαση (ΕΕ) 2018/1037 της Επιτροπής, της 20ής Ιουλίου 2018, για την περάτωση της διαδικασίας αντιντάμπινγκ σχετικά με τις εισαγωγές σιδηροχρωμίου χαμηλής περιεκτικότητας σε άνθρακα καταγωγής Λαϊκής Δημοκρατίας της Κίνας, Ρωσικής Ομοσπονδίας και Τουρκίας

23.7.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 185/48
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/1037 ΤΗΣ ΕΠΙΤΡΟΠΉΣ
   της 20ής Ιουλίου 2018
   για την περάτωση της διαδικασίας αντιντάμπινγκ σχετικά με τις εισαγωγές σιδηροχρωμίου χαμηλής περιεκτικότητας σε άνθρακα καταγωγής Λαϊκής Δημοκρατίας της Κίνας, Ρωσικής Ομοσπονδίας και Τουρκίας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) («ο βασικός κανονισμός»), και ιδίως το άρθρο 9 παράγραφος 1,
   Εκτιμώντας τα ακόλουθα:
   1.   ΔΙΑΔΙΚΑΣΙΑ
   
   1.1.   Έναρξη
   
   
               (1)
            
            
               Στις 23 Ιουνίου 2017 η Ευρωπαϊκή Επιτροπή («η Επιτροπή») κίνησε έρευνα αντιντάμπινγκ όσον αφορά τις εισαγωγές στην Ένωση σιδηροχρωμίου χαμηλής περιεκτικότητας σε άνθρακα («LCFC») καταγωγής Λαϊκής Δημοκρατίας της Κίνας («ΛΔΚ»), Ρωσικής Ομοσπονδίας («Ρωσία») και Τουρκίας («οι οικείες χώρες») βάσει του άρθρου 5 του βασικού κανονισμού. Δημοσίευσε ανακοίνωση για την έναρξη διαδικασίας στην Επίσημη Εφημερίδα της Ευρωπαϊκής Ένωσης (2) («ανακοίνωση για την έναρξη διαδικασίας»).
            
         
               (2)
            
            
               Η Επιτροπή κίνησε τη διαδικασία έρευνας κατόπιν καταγγελίας που υποβλήθηκε στις 10 Μαΐου 2017 από την ένωση ευρωπαίων παραγωγών σιδηροκραμάτων («Euroalliages» ή «ο καταγγέλλων») για λογαριασμό του μοναδικού ενωσιακού παραγωγού σιδηροχρωμίου χαμηλής περιεκτικότητας σε άνθρακα στην Ένωση, της εταιρείας Elektrowerk Weisweiler GmbH. Ο καταγγέλλων αντιπροσωπεύει το 100 % της συνολικής ενωσιακής παραγωγής LCFC. Η καταγγελία περιείχε αποδεικτικά στοιχεία ύπαρξης πρακτικής ντάμπινγκ και συνακόλουθης σημαντικής ζημίας, στοιχεία τα οποία θεωρήθηκαν επαρκή για να δικαιολογήσουν την έναρξη έρευνας.
            
         
               (3)
            
            
               Στην ανακοίνωση για την έναρξη της διαδικασίας, η Επιτροπή κάλεσε τα ενδιαφερόμενα μέρη να έρθουν σε επαφή με τις υπηρεσίες της για να συμμετάσχουν στην έρευνα. Επιπλέον, η Επιτροπή ενημέρωσε ειδικά τον καταγγέλλοντα, τους γνωστούς παραγωγούς-εξαγωγείς στις οικείες χώρες και τις αρχές της Κίνας, της Ρωσίας και της Τουρκίας, τους γνωστούς εισαγωγείς και χρήστες, καθώς και τις ενώσεις που είναι γνωστό ότι ενδιαφέρονταν για την έναρξη της έρευνας και τους κάλεσε να συμμετάσχουν.
            
         1.2.   Απαντήσεις στο ερωτηματολόγιο
   
   
               (4)
            
            
               Η Επιτροπή απέστειλε ερωτηματολόγια στον μοναδικό ενωσιακό παραγωγό LCFC, σε δέκα χρήστες και σε οκτώ εισαγωγείς που αναγγέλθηκαν μετά την έναρξη της έρευνας.
            
         
               (5)
            
            
               Η Επιτροπή έλαβε απαντήσεις από έναν Τούρκο παραγωγό, τον μοναδικό ενωσιακό παραγωγό και από τέσσερις χρήστες του LCFC. Κανένας από τους οκτώ εισαγωγείς δεν απάντησε στο ερωτηματολόγιο.
            
         1.3.   Επιτόπιες επαληθεύσεις
   
   
               (6)
            
            
               Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες για τον προσδιορισμό του ντάμπινγκ, της ζημίας που προέκυψε και του συμφέροντος της Ένωσης. Επιτόπιες επαληθεύσεις, δυνάμει του άρθρου 16 του βασικού κανονισμού, πραγματοποιήθηκαν στις εγκαταστάσεις των ακόλουθων εταιρειών.
               
                           —
                        
                        
                           Ενωσιακοί παραγωγοί
                           
                                       —
                                    
                                    
                                       Elektrowerk Weisweiler GmbH – «EWW», Γερμανία, και η συνδεδεμένη με αυτήν εταιρεία Afarak Trading Limited – «ATL», Μάλτα
                                    
                                 
                     
                           —
                        
                        
                           Χρήστες
                           
                                       —
                                    
                                    
                                       Aperam Sourcing SCA, Λουξεμβούργο
                                    
                                 
                                       —
                                    
                                    
                                       Salzgitter AG, Γερμανία
                                    
                                 
                                       —
                                    
                                    
                                       VDM Metals International GmbH, Γερμανία
                                    
                                 
                     
                           —
                        
                        
                           Παραγωγός-εξαγωγέας στην Τουρκία
                           
                                       —
                                    
                                    
                                       Eti Elektrometalurji A.Ș., Αττάλεια, Τουρκία
                                    
                                 
                     
         1.4.   Περίοδος έρευνας και εξεταζόμενη περίοδος
   
   
               (7)
            
            
               Η έρευνα για την πρακτική ντάμπινγκ και τη ζημία κάλυψε την περίοδο από την 1η Απριλίου 2016 έως τις 31 Μαρτίου 2017 («η περίοδος έρευνας» ή «ΠΕ»). Η εξέταση των συναφών τάσεων για την εκτίμηση της ζημίας κάλυψε την περίοδο από την 1η Ιανουαρίου 2014 έως το τέλος της περιόδου έρευνας («η εξεταζόμενη περίοδος»).
            
         1.5.   Μη επιβολή προσωρινών μέτρων
   
   
               (8)
            
            
               Λόγω της έλλειψης σαφήνειας σχετικά με το πεδίο κάλυψης του προϊόντος, η Επιτροπή αποφάσισε να μην επιβάλει προσωρινά μέτρα, αλλά να συνεχίσει την έρευνα. Στις 23 Μαρτίου 2018 όλα τα ενδιαφερόμενα μέρη έλαβαν ενημερωτικό έγγραφο στο οποίο εκτίθενται οι λόγοι της μη επιβολής προσωρινών μέτρων. Ορισμένα ενδιαφερόμενα μέρη υπέβαλαν γραπτές παρατηρήσεις.
            
         2.   ΑΠΟΣΥΡΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ
   
   
               (9)
            
            
               Με ηλεκτρονική επιστολή στις 22 Μαΐου 2018, ο καταγγέλλων ενημέρωσε την Επιτροπή ότι επιθυμούσε να αποσύρει την καταγγελία του.
            
         
               (10)
            
            
               Σύμφωνα με το άρθρο 9 παράγραφος 1 του βασικού κανονισμού, η διαδικασία είναι δυνατόν να περατωθεί όταν αποσύρεται η καταγγελία, εκτός αν η περάτωση δεν είναι προς το συμφέρον της Ένωσης.
            
         
               (11)
            
            
               Ο καταγγέλλων είναι ο μοναδικός παραγωγός LCFC στην Ένωση και κανένα άλλο μέρος δεν αντιτέθηκε σε ενδεχόμενη επιβολή μέτρων αντιντάμπινγκ. Δεδομένου ότι από την έρευνα δεν προέκυψαν κατά τ' άλλα στοιχεία που να αποδεικνύουν ότι η περάτωση αυτή δεν θα ήταν προς το συμφέρον της Ένωσης, κρίθηκε σκόπιμη η περάτωση της παρούσας διαδικασίας.
            
         
               (12)
            
            
               Δεδομένης της απόσυρσης της καταγγελίας από τον ενωσιακό κλάδο παραγωγής και της προτεινόμενης περάτωσης της διαδικασίας χωρίς την επιβολή μέτρων, η Επιτροπή δεν θεωρεί ότι είναι απαραίτητο να αναλύσει τις παρατηρήσεις που έλαβε από τα ενδιαφερόμενα μέρη σχετικά με την έναρξη της έρευνας και σχετικά με τα προκαταρκτικά συμπεράσματα που διατυπώθηκαν στο έγγραφο πληροφοριών που αναφέρεται στην αιτιολογική σκέψη 8.
            
         3.   ΔΗΜΟΣΙΟΠΟΙΗΣΗ ΚΑΙ ΣΥΜΠΕΡΑΣΜΑΤΑ
   
   
               (13)
            
            
               Τα ενδιαφερόμενα μέρη ενημερώθηκαν σχετικά με την πρόθεση της Επιτροπής να περατώσει τη διαδικασία και τους δόθηκε η ευκαιρία να διατυπώσουν τις παρατηρήσεις τους. Ωστόσο, η Επιτροπή δεν έλαβε παρατηρήσεις που θα αιτιολογούσαν ότι η περάτωση δεν θα ήταν προς το συμφέρον της Ένωσης.
            
         
               (14)
            
            
               Ως εκ τούτου, η Επιτροπή συμπεραίνει ότι η διαδικασία αντιντάμπινγκ όσον αφορά τις εισαγωγές στην Ένωση σιδηροχρωμίου με περιεκτικότητα κατά βάρος σε άνθρακα άνω του 0,05 % αλλά όχι άνω του 0,5 % καταγωγής ΛΔΚ, Ρωσίας και Τουρκίας, θα πρέπει να περατωθεί χωρίς την επιβολή μέτρων.
            
         
               (15)
            
            
               Η παρούσα απόφαση είναι σύμφωνη με τη γνώμη της επιτροπής που συστάθηκε με το άρθρο 15 παράγραφος 1 του βασικού κανονισμού,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η διαδικασία αντιντάμπινγκ όσον αφορά τις εισαγωγές σιδηροχρωμίου με περιεκτικότητα κατά βάρος σε άνθρακα άνω του 0,05 % αλλά όχι άνω του 0,5 % καταγωγής ΛΔΚ, Ρωσίας και Τουρκίας, που υπάγεται επί του παρόντος στον κωδικό ΣΟ 7202 49 50, περατώνεται.
   Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 20 Ιουλίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 176 της 30.6.2016, σ. 21.
   
      (2)  Ανακοίνωση για την έναρξη διαδικασίας αντιντάμπινγκ σχετικά με τις εισαγωγές σιδηροχρωμίου χαμηλής περιεκτικότητας σε άνθρακα καταγωγής Λαϊκής Δημοκρατίας της Κίνας, Ρωσίας και Τουρκίας (ΕΕ C 200 της 23.6.2017, σ. 17).